Zobori Ilka

**VESZTEGZÁR A NAGYFOTELBEN**

egyfelvonásos

LÁNY

FIÚ

HANG

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Helyszín: egyszobás albérlet. Középen síkképernyős tévé, amelyet hátulról látunk. Bekapcsolt állapotban is csak a villódzása vehető ki. A teret egy méretes, régimódi, lehetőleg erőteljes színekben pompázó fotel uralja, pont szemben a készülékkel és a nézőtérrel. A fotel mellett kopott babzsák, egészen a színpad oldalán nem túl széles franciaágy, a fejvég két oldalán egy-egy állólámpa. Az ágyon két nagypárna, két kispárna, két paplan. Az ággyal átellenben komód, rajta újságok, könyvek, mobiltelefon. A komód egyik oldalán a fürdőszoba ajtaja, rajta két törölköző és egy fürdőköpeny. A másik oldalon hűtőszekrény. A fotel mögött a szoba bejárati ajtaja: küszöb nincs, az ajtó alatt széles rés, amelyen könnyedén beszűrődnek a fények.*

*A színpad vaksötét. Csönd van, majd ágynyikorgás, forgolódás hangja hallatszik. Újra csönd, majd az ágydeszkák nyögését és az ágynemű súrlódását halljuk, ahogy valaki felül az ágyban.*

LÁNYAdtál a tevének?

*Két másodpercnyi szünet.*

FIÚ(*álmosan*) Aha.

*Négy másodpercnyi szünet.*

*LÁNY* Az én tevémnek is?

*Két másodpercnyi szünet.*

FIÚAsszem.

LÁNYMost adtál vagy sem?

*Két másodpercnyi szünet.*

FIÚAsszem. (*Fújtat.*) Nemtom.

LÁNY(*keserűen*): Egész nap a gépen matatsz. Ez tényleg ekkora fáradság?

FIÚSzerintem adtam neki enni. De tudod mit? Megnézem. (*Felkapcsolja az éjjeli lámpát az ágy mellett.* *A színpad kivilágosodik, a lány a fejére rántja a paplant. A boxeralsót és rövidujjú pólót viselő fiú lassan kikászálódik az ágyból, felveszi a fotel előtt heverő laptopot, leül a fotelbe, az ölébe veszi és bekapcsolja. Bejelentkezik, felkeresi a teveclub.hu-t, beírja a teve hívójelét. Majd jól láthatóan elakad. Pár másodpercig tétovázik.)*

FIÚÖöö… Mi is a jelszó?

LÁNY(*lerántja a fejéről a paplant. Kétrészes, hosszúujjú pizsamában van, a felsőrészen jellegzetes minta vagy felirat.*): Most szivatsz? Átküldtem Viberen. És Messengeren. Is.

FIÚGondoltam, egyszerűbb, ha mondod, mert a telefonom kurvára ki van kapcsolva, a laptopon meg kurvára nem vagyok bejelentkezve a csetekbe, miután egész este te használtad őket…

LÁNY(*türelmetlenül és gúnyosan közbevág*): Csak azért, mert miszter roppantelfoglaltvagyok kivételesen az előtt végzett a szörnyen fontos melójával, hogy elaludtam volna. Amúgy meg Dan610915Marino.

FIÚ(*maga elé* *motyogva*): Ja, tényleg, miszter örök vesztes.

LÁNY *(a két sarkára ereszkedve leül, a távol-keleti harcművészetekből látható pihenő pózt vesz fel, ájtatos arcot vág)*: Inkább örök passzrekorder. Az amerikaifoci Xavija.

FIÚ *(a képernyőre meredve motyog):* A tevéd fullon ketyeg, tehát ma már jártam nála. (*Miközben kilép és leállítja a laptopot, az ágy felé tekint.)* Amúgy Xavinak, az igazinak, a focistának, azért összejött ez-az. Néhány bajnoki cím és kupagyőzelem, Bajnokok Ligája a Barcelonával, egy világbajnoki meg egy Európa-bajnoki arany a spanyol válogatottal. (*Lecsukja a laptopot.)* És szívesen.

LÁNYKöszi, de Marino tök más: úgy tagja a hírességek csarnokának, hogy sosem nyert Super Bowl-t.

FIÚSzívhart, te mondtad az imént, hogy olyan, mint Xavi.

LÁNYNem, én csak összehasonlítottam őket, elvégre mindkettő korszakos irányító volt a maga idejében és a saját pályáján. Ha azt mondom, hogy olyan kék a szemed, mint az ég, az nem jelenti azt, hogy…

FIÚRendben, vágom. (*Felkel a fotelből*.) Igazad van. (*Elindul a laptoppal a komód felé.*) Igazából oltári nagy mázli, hogy nem a Real Madridnak szurkolsz. Vagy nem vagy oda Cristiano Ronaldóért.

LÁNYMindenféle sportteljesítménytől teljesen függetlenül beteg és szánalmas dolognak tartom, ha valaki saját magáról nevezi el a gyerekét. És továbbra is erősen remélem, hogy akad még legalább egy ismeretlen gyíkfajta a Galápagos-szigeteken, Cé pedig marha boldog lesz, ha majd róla nevezik el. A maradék hét és félmilliárd meg ezen fog röhögni a rákövetkező tíz évben.

FIÚ *(nevet, a laptopot a komód tetejére helyezi):* Ilyenkor mindig megjön a kedvem egy jó kis Szex és New York maratonhoz. *(A lány reménykedve pillant rá.)* Nem-nem-nem, most alszunk. Reggel korán kell kelned, nem igaz?

LÁNY *(kicsit csalódottan bújik vissza a takaró alá, beletörődve sóhajt)*: De. Ki akarok menni a szigetre. És hajnalban alig lézengenek páran.

FIÚ *(visszaindul az ágyba)*: Elmúlt éjfél. Nem kevés ennyi alvás tíz kilométerhez? Vagy beéred egy körrel?

LÁNYNem tudom, reggel meglátom. Amíg bejártam a rendelőbe, minden full egyértelmű volt: kelés, két szigetkör, haza, zuhany, meló, haza, zuhany, este, fekvés. Amióta viszont nonstop itthon hesszelünk, a kiszámíthatóságnak annyi. És ez iszonyú.

FIÚ *(bebújik a takaró alá, lekapcsolja a lámpát. Ismét sötét lesz.)*: Megértelek. Idegőrlő lehetett ezt nem egészen két és fél napig kibírni…

LÁNY *(tompa puffanásokat hallani, ahogy a sötétben a kispárnával a szavak szótagok ütemére csapkodja a fiút):* Hogy lehetsz ekkora seggfej? (*A csapkodás abbamarad.*) Te eddig is dolgoztál, most is dolgozol. Eddig is itthonról dolgoztál, most is így dolgozol. Én viszont momentán nem dolgozom, mert nem lehet, arra meg esély sincs, hogy itthonról dolgozzam.

FIÚ *(felkapcsolja a lámpát. Mindketten ülnek az ágyban.)*: Digitalizálhatnád magad. Lehetnél mobilfogász, aki házhoz megy. Persze koronavírus-negatív.

LÁNY *(nevet)*: Te teljesen hülye vagy, dárling.

FIÚMiért? Most, hogy az összes fogorvosi rendelő zárva van, elképesztően sok melód lenne.

LÁNYPersze, a kezelőszéket meg vinném magammal a retikülömben, ugye?

FIÚ Furgon? Elektromos furgon? Elektromos furgon saját generátorral, hogy legyen mi meghajtsa a fúrót meg a többi izét?

LÁNY *(megrökönyödött tekintettel)*: Te komolyan beszélsz. Te totál komolyan beszélsz. Figyu, ez nem egy számítógépes játék…

FIÚ *(lelkesen)*: Nem hát, ez egy háború. Illetve a helyzet háborús. A furgonos mobilfogászat praktikusan harctéri kórház.

LÁNY *(vigyorogva néz a fiúra)*: Hibbant van, dárling. Full kretén, de annyira, hogy bele fogod pattintani ezt az egetverő baromságot abba a csökött játékba. A Lara Croftba, vagy mi a neve.

FIÚNem hiszem el, hogy nem bírod megjegyezni a nevét. Az én játékomnak semmi köze nincs a Tomb Raiderhez.

LÁNYJaja, merő véletlenül Sara Toft a főhős neve.

FIÚ *(nevet)*: Hát mégiscsak emlékszel a nevére?!?!

LÁNYHát, viszonylag könnyen eszembe jut a Lara Croftról. Ráadásul a te Sarád is sírkamrákban kúszik-mászik…

FIÚNeeem. (*Elgondolkodva*.) Nem csak. (*Elgondolkodva*.) Bár néha előfordul. De olyankor sem kincsekre vadászik, hanem zombikat szeletel. És bár nagyon szexi, nincs benne semmi intellektuális, semmi kifinomultság. (*Ismét eltöpreng.*) Illetve elég szofisztikáltan mészárolja a zombikat, de mit mást tehetne, ha az embereknek ez kell? A gémerek erre buknak. Lara egy igazi gyilkológép.

LÁNY *(győzedelmes vigyorral):* Akarod mondani, Sara, igaz?

FIÚ *(gyors mozdulattal eldől az ágyban, magára húzza a paplant, kezét kinyújtva lekapcsolja a lámpát)*: Ófak, most már tényleg aludjunk.

*Teljes sötét. Két másodperc csend.*

LÁNYSemmi baj, béjbi, előfordul. Szó se róla, jólesik, hogy önként és dalolva futottál bele a késbe.

FIÚ *(tompa puffanás, ahogy a sötétben hozzávágja a párnát):* Én is szeretlek, szívhart.

LÁNYTudom. *(Nevet.)* Adtam már jóéjt puszit?

FIÚNem, de úgyse úszom meg.

LÁNY *(nagy tompa puffanás, ahogy a sötétben ráver a párnával a fiúra):* Jó éjt! (*Puszi cuppan.)*

FIÚ *(dünnyögve)*: Aludj jól te is.

*Kis mozgolódás, ágynyikorgás, néhány sóhaj, aztán elcsendesedik a színpad. Fél percnyi csend után a komódon villogni kezd az egyik mobiltelefon. Óvatos motozást hallunk az ágy felől, majd megjelenik a lány a komód előtt. Nagyot nyújtózik. Megnézi a kijelzőt és leállítja a villogást. Marad a sötét. A színpadról halk készülődés, öltözés, matatás zaja, majd halkan és lassan nyílik a bejárati ajtó, amely alól fény szűrődik be. A kintről érkező lámpafényben jól kivehető, hogy a lány teljes futószerelésben, már cipőben ácsorog a nyitott ajtó előtt. Egy szusszanásnyi időre megáll, végignéz magán, gyors leltárt végez, hogy megvan-e minden, átlépi a küszöböt, majd nagyon halkan és lassan becsukja kívülről az ajtót. Ahogy lassan forgatni kezdi a zárban a kulcsot, bent éles fénnyel kapcsolódik fel az éjjeli lámpa. A fiú óvatosan felül az ágyban és fülel. Mivel a kulcszörgés abbamarad, gyorsan visszadől az ágyba és leoltja a lámpát. Halkan és lassan nyílik az ajtó. A lány nem lép be, csak letérdel kint és benyúl a küszöb felett a nyitott ajtón keresztül, és a sötétben, a fal mellett tapogat. Mivel így nem éri el, amit keres, négykézláb beljebb kúszik, csak a lábai maradnak a küszöbön. Addig matat a padlón, amíg feldönt valamit, ami tompa puffanással borul fel. Elfojtott bazmeg hallatszik a sötétben. Pár másodperc ijedtség és mozdulatlanság után a lány csigalassúsággal kezd el az ajtó felé tolatni, magával húzva a meglelt valamit: a szobából kintről jövő fény elé érkezve pillantjuk meg a kulacsot. Miután minden testrésze az ajtón kívülre ért, a lány óvatosan feláll és becsukja kívülről az ajtót. Hallatszik, ahogy a zárban többször elfordul a kulcs. Néhány másodperc után ismét felkapcsolódik a szobában az állólámpa. A fiú felül az ágyban és fülel. Miután minden mozdulatlan, kilopózik az ágyból és nesztelenül a komódhoz oson. Útközben megtorpan, amikor észreveszi a fotel elé helyezett tálcát. Szemügyre veszi a tálca tartalmát: egy tálka, mellette dobozban müzli, banán, alma, egy zacskó vörösáfonya, egy doboz rizstej. A tálca mellett a földön egy könyv hever, rajta távirányító. A fiú nem nyúl semmihez, megcsóválja a fejét, majd elvigyorodik. Ezután a komódhoz lép: leveszi a tetejéről a laptopot, majd visszaspurizik az ágyba. Az ágy fejvégéhez tornyozza a párnákat, magára teríti a paplant, izgatottan az ölébe teszi a laptopot. Majd meggondolja magát: laptopostól kipattan az ágyból és a fotelhez masírozik. Mivel a tálcától nem tud leülni, lerakja a laptopot a földre és arrébb tolja a tálcát meg a könyvet, amelyről leveszi a távirányítót. Bekapcsolja a tévét, amely villódzni kezd, a távirányítót a fotelbe dobja, majd a laptopot is beüzemeli. A laptop képét kivetíti a tévére, majd elindítja a lejátszót, a laptopot a tálca mellé teszi. A hangszórókból érkező hangos nyögdécselésből félreérthetetlen, hogy pornót akar nézni. A vártnál nagyobb hangerőtől rémülten forgolódni kezd, a távirányító után néz. Ide-oda hajlong és cikázik a tévé előtt, mielőtt végre észreveszi a fotelben. Felkapja és elnémítja a tévékészüléket, majd a földre teszi a távirányítót. Megkönnyebbülten helyezkedik el a fotelben és a képernyőre néz. Elégedetten fújtat és vigyorog. Láthatóan önkielégítéshez készülődik. Ekkor egészen váratlanul halk, de határozott kopogás hallatszik a bejárat felől.*

FIÚ *(ijedtében kővé dermed):* Baszki. Ez ki? (*Ülve marad.*)

*Rövid szünet után megismétlődik ugyanaz a kopogási minta. A fiú felkel, elindul az ajtó felé. Félúton megtorpan, visszarohan, ismét a távirányítót keresi. Közben ismét ugyanúgy kopognak az ajtón. Felkapja a távirányítót, kikapcsolja a tévét, ismét a bejárat felé indul. Az ajtó előtt közvetlenül megtorpan, visszaszalad a laptophoz és lecsukja a fedelét. Újra ugyanúgy kopognak az ajtón. A fiú odarohan.*

FIÚ *(suttogva):* Ki az?

HANGNe haragudjatok, segítenetek kell.

FIÚ *(zárral babrál, már normális hangon szólal meg):* Helló, Gábor! Baj van? Mi van?

HANG *(továbbra):* Bocs, hogy ilyen korán, de nem tudom kire hagyni a Bendegúzt.

FIÚ *(továbbra is a zárral babrál, dühösen):* Mi a fasz van?

HANGSemmi különös, csak rámsózták az este.

FIÚ *(továbbra is a zárral babrál):* A fiadat?

HANGKicsodát?

FIÚ *(továbbra is a zárral babrál):* Hát Bendegúzt. A fiadat.

HANG *(nevet):* Dehogy, a húgom macskáját. Most ivartalanították.

FIÚ *(továbbra is a zárral babrál):* Miért hívják ugyanúgy a húgod macskáját, mint a fiadat?

HANG *(töprengve):* Látod, ezt a kérdést még sose tettem fel neki.

FIÚ *(továbbra is a zárral babrál):* A macskának?

HANG *(erőltetetten nevet):* Mondták már, hogy vicces vagy?

FIÚ *(továbbra is a zárral babrál):* Csak a csajom szokta. De ő se bóknak szánja.

HANGTényleg, ő hol van?

FIÚ *(továbbra is a zárral babrál):* Elment futni.

HANGIlyen korán?

FIÚ *(továbbra is a zárral babrál):* Mindig ilyenkor megy. És te hova ilyenkor?

HANGElhívtak az RTL hajnali műsorába osztani az észt a vírushelyzetről. De lassan már tökmindegy, amilyen tempóban matatsz, úgyse vár meg lent a taxi, tehát nem fogok odaérni.

FIÚ *(dühösen rácsap a zárra):* Bocs,de nem nyílik ez a szar, baszki. Van valami a kulcsommal.

HANGNem elég jó a lyukérzéked, hm? Na, figyu, nekem tényleg mennem kell, mert nem vár tovább lent a kocsi és el is kések. Lerakom ide a cicát, tiszta kába még a tegnapi altatótól, elfutni nem fog. Ha majd kijöttél, csak felnyalábolod és beviszed. Nincs vele teendő, másfél óra múlva jövök. Nagy köszi és csáó! (*Hallatszik, ahogy távolodó léptekkel elrohan*.)

FIÚ *(továbbra is a zárral babrál):* Várjál már, Gábor, hallod? Várjál már, mindjárt kész. (*Kinyílik az ajtó, hátulról erős fény áramlik be. A fényben egy termetes plüsscica kontúrja látszódik, a nyakán egy méretes műtéti gallér. Fiú az ajtóban áll és nézi a macskát. A fényben megjelenik a lány, csapzottan, kezében a kulacs és egy kisebb webshopos csomag.)*

LÁNYEz mi?

FIÚMacska.

LÁNYLátom. Tiéd?

FIÚMert? Hasonlít?

LÁNYNem*.* Sokkal cukibb, mint te. (*A kulacsot és a csomagot a fiú kezébe nyomja, felkapja a macskát. A hatalmas gallér miatt csak elég idétlenül tudja tartani. Elindul vele a fotel felé.)* Szóval, ki ez a szépség? Valami folt a múltadon?

FIÚ *(becsukja az ajtót és befelé indul, de a fotel másik oldalán):* Ja, múlt a foltamon. Az anyja egy egzotikus rövidszőrű, a vuhani halpiacon ismerkedtünk meg. Futó kaland, használtam gumit, úgyhogy nem értem, hogy történhetett. Mit gondolsz, nem kéne egy genetikai vizsgálat? (*A kulacsot és a csomagot lerakja az ágyra.*)

LÁNY *(a macskának, miközben leül vele a fotelba):* Ugye, milyen bolond az apukád? Ne is törődj vele, általában rengeteg sületlenséget hord össze. Főleg reggel. Már az kész csoda, hogy ilyenkor egyáltalán ébren van.

FIÚ *(az ágyra roskad, miközben úgy beszél, mintha egy kisgyereknek mondana mesét):* Ha az apukádon múlna, még tényleg aludna. Egészen eddig a percig, amelyben hazatér a gonosz mostoha. (*A lány harcias pillantása visszazökkenti.*). A macska a Gáboré. Pontosabban a húgáé. A neve Bendegúz. Nem találkoztatok?

LÁNY *(eltöpreng)*: Talán ő lehetett, aki elviharzott mögöttem, amíg aláírtam a futárnak.

FIÚ (*komoran felül az ágyon és színpadiasan felveszi a földről a csomagot*): Te úgy rendeltél a Ham&Eggs-ből, hogy meg se kérdezted, nincs-e szükségem valamire?

LÁNY *(feláll a fotelből, a macskát óvatosan lerakja, megsimogatja, majd elindul a fiú felé, és nagy sóhajjal leül elé az ágy szélére)*: De, megkérdeztem. Abból, hogy azt felelted, szerda vagy csütörtök, azt a következtetést vontam nem, hogy fel se fogtad a kérdést. Ezért újra feltettem még aznap, miközben vacsoráztunk. Mármint te a fotelben etted, amit készítettem, én meg az ágyon, úgyhogy ez félig romantikus vacsorának számít. Mínusz gyertyafény. Mivel úgy tűnt, éppen nem temet teljesen magad alá a zombiapokalipszised, újra megkérdeztem, kérsz-e valamit a shopból. Erre az a válasz jött, hogy kösz, nem. (*Elveszi a csomagot a fiútól,* *feláll az ágyról, visszasétál a komód felé.)*

FIÚValószínűleg azt hittem, arra vonatkozott a kérdés, hogy kaját kérek-e még.

LÁNYBocsi, dárling, ezt nem tudhattam. (*A komódon kibontja a csomagot.* *Előbb az alsót veszi ki, majd kibontja a felsőt: ugyanolyan pizsamát tart a kezében, amilyen éjszaka volt rajta.*)

FIÚMindegy, annyira nem érdekel a dolog. Néhány boxer, mondjuk, jól jött volna, meg két melegítőalsó.

LÁNY *(visszateszi a pizsamát a dobozba, a komódra)*: Ne aggódj, hat-nyolc évig a mostani készlettel is kihúzod. Hátha addig véget ér ez a rémálom. Na, megyek zuhanyozni. (*Odalép* *a fotelben trónoló macskához, leguggol hozzá.*) Vigyázz az apukádra, amíg jövök, jó? (*Felpattan, az oldalajtóhoz megy, leveszi az egyik törölközőt és a fürdőköpenyt, majd bemegy az ajtón. Pár másodperc múlva hallani, ahogy folyni kezd a zuhanyból a víz. A fiú lemászik az ágyról, egy darabig téblából, megáll a macska előtt, majd a hűtőszekrényhez megy. Kivesz belőle pár szelet felvágottat. A macska elé vonul, méregeti. Visszamegy a hűtőhöz, levesz róla egy tányért, ráteszi a felvágottat és visszatér a macska elé. Kis tétovázás után odalép a fotelhez, leguggol és a macska elé teszi a tányért. Közben bent eláll a vízcsobogás. Felemelkedik, hátralép, majd pár pillanat bámészkodás után újra a fotelhez lép, hogy közelebb tolja a tányért a macskához. Újra leguggol, majd simogatásra emeli a kezét.)*

FIÚ *(láthatóan zavarban):* Jöttelek megsimogatni. *(Két simogató mozdulatot tesz, majd a macskát elbillenti, mint egy mérleghintát, hogy a fejét nagyon óvatosan* *a tányérba hajtsa, mintha az állat tényleg enni kezdene. A lány erre a képre lép ki az ajtón fürdőköpenyben és törölközővel a fején, és anélkül, hogy a fiú észrevenné.)*

LÁNYNahát! Kiújult a reumád vagy ezek már apai ösztönök?

FIÚ *(zavartan feláll a fotel előtt)*: Á, ez csak felebaráti szeretet. Meg hátha éhes.

LÁNY *(a törölközővel a haját dörgöli):* Aha. Azt vágod, hogy nekem még egyszer sem csináltál reggelit, amióta itt lakunk?

FIÚ *(a babzsákba heveredik):* A Szív utcában csináltam?

LÁNY *(az ajtótól a komódhoz lép, kiveszi a dobozból az új pizsamát):* Aha. Nem gyakran. De előfordult. Párszor.

FIÚÉs szeretnéd, ha?

LÁNY *(az új pizsamával a kezében besétál a fürdőbe):* Hát jólesne, persze. (*Az ajtó mögül folytatja.)* Az elején azért gondoskodóbb voltál.

FIÚÚgy érted, az udvarlási fázisban?

LÁNY *(az új pizsamában jön ki a fürdőből):* Aha. (*A fotelhez sétál, a macskát egyenesbe állítja. A tányért a földre teszi a fotel mellé, majd felemeli a macskát, leül és az ölébe veszi a plüssállatot.*)

FIÚ *(elgondolkodva):* Akkoriban verset is írtam.

LÁNY *(a macskát simogatja)*: Verseket. Tizenhetet.

FIÚErre is emlékszel?

LÁNYAha. Elég béna kis versek voltak. De jólestek.

FIÚTényleg bénák voltak?

LÁNYAha. Rettentően. Két részlet maradt meg csak belőlük. Az egyik: „Lehetnél közel. Lehetnél távol. Vagy másnapos velem a rumos teától.”

FIÚ *(csodálkozva)*: Ezt én írtam?

LÁNYAzt hiszem, dárling. Legalábbis nem találtam meg a neten. De a másik jobb: „Beköltöztünk. Fejbe. Szívbe.”

FIÚ *(megemelkedik a babzsákban)*: Tényleg, amikor a Szív utcába…

LÁNYJa, az első közös kecóba. Ahová gyalog is bármikor hazamehettünk buli után.

FIÚÉs ahonnan megfújták a robogómat. Másfél méter lépcsőházi korláttal együtt.

LÁNYDe így legalább vettél egy rendes nagy acélt.

FIÚVasat. Nagy vasat. Féltem is tőle, hogy félni fogsz a motoron.

LÁNYÉn meg attól, hogy fázni fogok.

FIÚAzon könnyebb segíteni.

LÁNYFőleg, hogy elég jó mögötted a szélvédelem.

FIÚEz a vállamra vagy az úszógumimra tett célzás, béjbi?

LÁNY *(vigyorog)*: Közösek az érdemeik abban, hogy felfogod a menetszelet.

FIÚ *(elgondolkodva)*: Kajak lenne megint a kedélyesen imbolygó vasszörnyön kuporodva célba venni valami naplementét.

LÁNYFelőlem indulhatunk, költő uraság, egész jó az idő.

FIÚTudod, hogy most nem lehet. Itt ez a Bendegúz (*a macskára mutat*). Meg kell várni, amíg Gábor hazaér.

LÁNYÉs utána?

FIÚNem tudom. Azt előre elég nehéz megmondani.

LÁNYDe elmegyünk motorozni?

FIÚTudod, hogy most nem lehet. Meg kell várni, amíg ez az egész kijárási korlátozás véget ér.

LÁNY *(felpattan a fotelből a macskával)*: Nem bírom ezt így tovább.

FIÚMármint a bezártságot? Vagy azt, hogy velem vagy bezárva?

LÁNY *(idegesen sétál fel s alá a macskával, miközben zavarja a terebélyes gallér)*: Egyiket sem. Néha baromira idegesítesz. És amikor ez az érzés huzamosabb ideig fennáll, egyre elviselhetetlenebbé válik ez a 30 négyzetméter.

FIÚA Szív utcában konyha se volt.

LÁNYJa, és a távfűtés miatt vagy megsültünk vagy vacogtunk. És mégis tök jó volt az a másfél év. De *v*an úgy, hogy a hely, amelyhez hozzászoktál, nem esik egybe azzal, amelyhez valójában tartozol.

FIÚEzt legutóbb a rendelőre mondtad.

LÁNYAkkor talán érted, miről beszélek. A rendelő kényszer, az ösztöndíj lejártáig nincs mit tennem, miközben sokkal szívesebben dolgoznék együtt a régi csoporttársaimmal.

FIÚAkkor velem van bajod?

LÁNYLehet. De az is lehet, hogy magammal.

FIÚEzt csak úgy mondod.

LÁNY *(megáll a macskával a fiú előtt)*: És ha elválnánk? Akkor talán jobb lenne.

FIÚHolnap úgyis… (*nem tudja befejezni a mondatot, mert a bejárati ajtón felhangzik a jellegzetes kopogás. Mindketten hallgatnak. Közben ismét ugyanúgy kopognak az ajtón. A lány hátralép a macskával, a fiú feltápászkodik a babzsákból és elindul az ajtó felé. Közben a színpad fokozatosan elsötétedik és egyre hangosabban hallatszik az O-Zone zenekar Dragostea din tei {Numa numa} című dala.)*

*Sötét.*

2020